Nõukogu direktiiv,

21. juuni 1989,

millega muudetakse direktiivi 80/779/EMÜ õhu kvaliteedi piirtasemete ning vääveldioksiidi ja hõljuvate tahkete osakeste taseme soovituslike arvväärtuste kohta

(89/427/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 130s,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

Euroopa ühenduste 1973., [4] 1977., [5] 1983. [6] ning 1987. [7] aasta keskkonnaalased tegevusprogrammid pöörasid tähelepanu põhiliselt keskkonna kaitseks võetud meetmete ühtlustamisele ning vajadusele vähendada peamiste saasteainete kontsentratsioone õhus tasemeni, mida peeti tundlike ökosüsteemide kaitsmisel vastuvõetavaks;

nõukogu direktiiv 80/779/EMÜ, [8] mida on viimati muudetud 1985. aasta ühinemisaktiga, sisaldab valikuna kaht proovivõtu- ja analüüsimeetodit ning kummagagi seotud piirtasemeid;

eespool nimetatud direktiivi artikli 10 lõike 4 kohaselt tuli 1987. aasta juuli ja 1988. aasta juuli vahel teha ettepanekuid nende kahe erineva mõõtmismeetodi ja nendele vastavate piirtasemete paralleelse kohaldamise kohta;

need ettepanekud peavad arvestama artikli 10 lõikes 3 osutatud paralleelsete mõõtmiste tulemusi ning vajadust vältida diskrimineerivaid sätteid;

kõnealuste paralleelsete mõõtmiste tulemused on näidanud, et käesoleva direktiivi I ja IV lisas sätestatud piirtasemed ei ole ranguse poolest omavahel vastavuses;

mõned liikmesriigid kohaldavad I lisas sätestatud piirtasemeid, teised aga IV lisas sätestatuid;

see on viinud selleni, et kasutatakse erinevaid, raskesti võrreldavaid proovivõtumeetodeid;

on oluline mõõtmismeetodeid ühtlustada ning arvestades seepärast et, tuleb määratleda ja lõplikult kinnitada õhus sisalduva vääveldioksiidi ja hõljuvate tahkete osakeste proovide võtmise ja analüüsimise standardmeetodid;

liikmesriigid on võtnud meetmeid, et täita piirtasemed erandiga piirkondades võimalikult kiiresti ja hiljemalt 1. aprilliks 1993;

need meetmed põhinevad ühel direktiivis 80/779/EMÜ sätestatud kahest mõõtmismeetodist ja nendega seotud piirtasemetel;

kõnealune kaksipidisus hõljuvate tahkete osakeste taseme mõõtmisel õhus tekitab liikmesriikide vahel diskrimineerimist;

selle kaksipidisuse vältimiseks mõeldud ettepanekute koostamiseks on vaja kaheosalist läbivaatamist, seadmata kahtluse alla liikmesriikide poolt nende piirtasemete täitmiseks juba võetud meetmeid;

need muudatused peavad arvestama kohustustega, mille kõnealuse direktiivi artikkel 3 paneb selle IV lisa kohaldavatele liikmesriikidele,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 80/779/EMÜ muudetakse järgmiselt.

1. Artikli 10 lõiked 1, 3 ja 4 asendatakse järgmisega:

"1. Käesoleva direktiivi kohaldamisel kasutavad liikmesriigid kas III lisas vääveldioksiidi ja tahma meetodil mõõdetavate hõljuvate tahkete osakeste puhul osutatud või IV lisas gravimeetrilisel meetodil mõõdetavate hõljuvate tahkete osakeste proovivõtu ja analüüsi standardmeetodeid või mis tahes muud proovivõtu- ja analüüsimeetodit, mille kohta nad tõestavad komisjonile korrapäraselt:

- et see tagab tulemuste rahuldava vastavuse tulemustele, mis saadakse standardmeetodi abil,

- või et artiklis 6 sätestatud nõuete kohaselt valitud esinduslikes jaamades standardmeetodiga paralleelselt läbiviidud mõõtmiste tulemused näitavad, et sellel meetodil saadud tulemused on standardmeetodi abil saadud tulemustega mõistlikult stabiilses seoses."

"3. Erandina artiklist 3 teevad liikmesriigid, mis otsustavad kasutada lõike 2 sätteid, järgmist:

- nad teavitavad komisjoni enne 1. jaanuari 1991 kõikidest piirkondadest, mille puhul nad peavad tõenäoliseks, et vääveldioksiidi ja hõljuvate tahkete osakeste tase õhus ületab pärast 1. jaanuari 1991 IV lisas sätestatud piirtasemeid,

- nad edastavad komisjonile alates 1. aprillist 1991 plaane õhu kvaliteedi järkjärguliseks parandamiseks nendes piirkondades. Nendes plaanides, mis tuleb koostada saaste laadi, päritolu ja teket arvestades, tuleb kirjeldada eriti asjaomaste liikmesriikide poolt võetud või võetavaid meetmeid ning rakendatud või rakendatavaid menetlusi. Nende meetmete ja menetluste abil peab vääveldioksiidi ja hõljuvate tahkete osakeste tase nende piirkondade õhus langema võimalikult kiiresti ja hiljemalt 1. aprilliks 1993 IV lisas sätestatud piirtasemetest allapoole või nendega ühele tasemele.

4. Hetkel I ja IV lisas (mis ei ole täiesti võrdväärsed) sätestatud kaksipidisuse puuduste kõrvaldamiseks esitab komisjon 31. detsembriks 1992 nõukogule ettepaneku käesoleva direktiivi üldiseks läbivaatamiseks. Ettepanekus tuleb arvestada lõikes 5 osutatud uurimuste käigus saadud kogemusi ning hõljuvate tahkete osakeste ja vääveldioksiidi määramiseks mõeldud tehniliste nõuete ja standardmeetodite abil tehtud hilisemate mõõtmiste tulemusi. Komisjon peab need tehnilised nõuded või standardmeetodid kokkuleppel liikmesriikidega välja töötama 31. detsembriks 1990.

Kõnealune ettepanek hõlmab kõiki muid aspekte, mida tuleb teadusteadmiste ja käesoleva direktiivi kohaldamisel saadud kogemuste taustal läbi vaadata. Selles tuleb muu hulgas arvestada aspektidega, mis on seotud õhusaaste mõõtmise võrkude ülesehitusega ning mõõteseadmete paigaldamisega, samuti tehtavate mõõtmiste täpsuse ja võrreldavusega."

2. IV lisa muudetakse vastavalt käesoleva direktiivi lisale.

Artikkel 2

1. Liikmesriigid võtavad käesoleva direktiivi järgimiseks vajalikud õigus- ja haldusnormid vastu 18 kuu jooksul selle teatavakstegemisest. [9] Liikmesriigid teatavad nendest viivitamata komisjonile.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 3

Käesolev direktiiv on adresseeritud liikmesriikidele.

Luxembourg, 21. juuni 1989

Nõukogu nimel

eesistuja

C. Aranzadi

[1] EÜT C 254, 30.9.1988, lk 6.

[2] EÜT C 96, 17.4.1989, lk 189.

[3] EÜT C 56, 6.3.1989, lk 6.

[4] EÜT C 112, 20.12.1973, lk 1.

[5] EÜT C 139, 13.6.1977, lk 1.

[6] EÜT C 46, 17.2.1983, lk 1.

[7] EÜT C 328, 7.12.1987, lk 1.

[8] EÜT L 229, 30.8.1980, lk 30.

[9] Käesolev direktiiv tehti liikmesriikidele teatavaks 11. juulil 1989.

--------------------------------------------------

LISA

Direktiivi 80/779/EMÜ IV lisa.

1. Tabel A asendatakse järgmisega:

"TABEL A

Vääveldioksiidi piirtasemed (mg/m3) ning nendega seotud hõljuvate tahkete osakeste tasemed (mõõdetuna gravimeetrilisel meetodil, mg/m3)

Vaatlusajavahemik | Vääveldioksiidi piirtasemed | Nendega seotud hõljuvate tahkete osakeste tasemed |

Aasta | 80 (kogu aasta jooksul saadud päeva keskmiste tasemete keskmine) | > 150 (kogu aasta jooksul saadud päeva keskmiste tasemete keskmine) |

120 (kogu aasta jooksul saadud päeva keskmiste tasemete keskmine) | ≤ 150 (kogu aasta jooksul saadud päeva keskmiste tasemete keskmine) |

Talv 1.10.–31.3. | 130 (kogu talve jooksul saadud päeva keskmiste tasemete keskmine) | > 200 (kogu talve jooksul saadud päeva keskmiste tasemete keskmine) |

180 (kogu talve jooksul saadud päeva keskmiste tasemete keskmine) | ≤ 200 (kogu talve jooksul saadud päeva keskmiste tasemete keskmine) |

Aasta (mis koosneb 24 tunnistest vaatlusajavahemikest) | 250 [1] (kõikide kogu aasta jooksul saadud päeva keskmiste tasemete 98. protsentiil) | > 350 (kõikide kogu aasta jooksul saadud päeva keskmiste tasemete 98. protsentiil) |

350 [1] (kõikide kogu aasta jooksul saadud päeva keskmiste tasemete 98. protsentiil) | ≤ 350 (kõikide kogu aasta jooksul saadud päeva keskmiste tasemete 98. protsentiil) |

2. Punkti i esimese taande kogu tekst asendatakse järgmisega:

"— Proovivõtumeetod:

IIIa lisas osutatud standardmeetod."

[1] "Liikmesriigid peavad võtma kõik meetmed tagamaks, et seda taset ei ületata rohkem kui kolm päeva järjest. Peale selle peavad liikmesriigid püüdma vältida ja vähendada kõiki juhtumeid, kus seda taset ületati."

--------------------------------------------------